Rovajärven maastopalo lähes sammunut
Kotimaa Julkaistu 03.08.2006 18:52 (Päivitetty 05.08.2006 04:42)
Viime yön sade on rauhoittanut Rovajärven ampuma-alueella Sodankylässä tiistaina syttynyttä maastopaloa. Iltapäivällä liekkejä ei enää näkynyt, ja palo jaksoi sinnitellä muutaman aarin kokoisella alueella edeten hiljalleen märkää jänkää kohti.
Pelko palon leviämisestä on jo lähes olematon.
- Tuuli painaa hiipuvaa paloa märälle suolle päin, jossa se viimeistään sammuu, kertoo aluepäällikkö Markku Lehtinen Lapin pelastuslaitokselta.
Tiistaina syttyneen palon on annettu rauhoittua omia aikojaan, sillä aidatulla alueella syttynyttä maastopaloa olisi voitu räjähdysvaaran vuoksi voitu sammuttaa ainoastaan puolustusvoimien helikopterikalustoa käyttäen. Koska palo ei lähtenyt vaarallisesti leviämään, sen annettiin palaa itsekseen.
Rovajärvi on puolustusvoimien pääampuma-alue, jossa järjestetään kovapanosammuntoja keskimäärin 130 vuorokautta vuodessa. Sen pinta-ala on noin 1 100 neliökilometriä, josta maalialuetta on kolmannes. Kooltaan alue on läntisen Euroopan suurimpia yhtenäisiä ampuma-alueita.